Korvaava työ Sami Lindblad / Yle käytetään tilanteissa, joissa työntekijä on estynyt tekemään tehtäväkuvaansa kuuluvia töitä

työntekijän tulee kuitenkin kyetä tekemään jotain muuta hänen osaamistaan vastaavaa työtä

järjestely ei saa vaarantaa työntekijän terveyttä tai toipumista

järjestely on aina määräaikainen

esimies harkitsee sijaistarpeen Lähde: Etelä-Karjalan sosiaali- ja terveyspiiri

Tuukka Nieminen kävelee työssään päivittäin kymmenestä viiteentoista kilometriä. Työpaikkana on Etelä-Karjalan keskussairaala. Viime syksynä potilaita osastolta toiselle kuljettavan 26-vuotiaan vahtimestarin akillesjänne tulehtui, syynä oli ilmeisesti kova rasitus ja tiensä päähän tulleet työkengät.

Nieminen hakeutui työterveyteen ja sairausloman sijaan hänet yllätettiinkin ehdotuksella korvaavasta työstä.

– Soitin vastaanotolta heti esimiehelleni, ja he lennosta keksivät laittaa minut töihin varastolle.

Syy siihen, ettei Nieminen saanut sairauslomaa oli korvaavan työn malli. Mallin avulla vähennetään sairaslomia ja työntekijälle etsitään usein kevennettyä työtä toipumisajaksi. Vuodelepoa vaativissa sairastumisissa työntekijä saa sairauslomaa perinteiseen tapaan.

Niemisen tilalle potilaita kuljettavaksi vahtimestariksi ei palkattu sijaista.

Tuukka Nieminen katsoo puhelimestaan seuraavan kuljetettavan potilaan sijainnin. Pasi Tapanainen / Yle

Lääkärin sana ei ole laki – päätöksentekoa siirretään työpaikoille

Työterveyshuollon ylilääkäri Kirsti Hupli Etelä-Karjalan Työkunto Oy:stä sanoo, että valtakunnallisesti korvaavan työn malli laajenee jatkuvasti. Trendi alkoi yleistyä viitisen vuotta sitten. Teknologiateollisuuden työehtosopimukseen korvaava työ tuli jo vuonna 2007.

Sairaslomia on tällä mallilla vähennetty monissa tehtaissa ja kunnissa.

– Lääkärintodistus ei ole "Jumalan sana", ja tästä ajattelutavasta ollaan onneksi pääsemässä eroon. Kehitystä auttaa tämä korvaavan työn malli sekä monen työpaikan käytäntö siitä, että työntekijä voi omalla ilmoituksellaan sairastaa muutaman päivän, sanoo Hupli.

Lääkäri Kirsti Hupli toivoo, että työntekijän terveydentilaan ja työkykyyn liittyvää keskustelua käytäisiin luontevasti työpaikoilla, eikä vain lääkärin vastaanottohuoneessa.

Lääkärintodistus ei ole "Jumalan sana" Kirsti Hupli

– Totuus on, että välillä meillä on vaivoja. Esimiehelle voi sanoa, että olkapääni on nyt kipeä ja voisin tehdä jotain muuta työtä. Eihän työterveyshuoltoa tarvitse jokaisessa tilanteessa käyttää.

Hoitaja työskenteli toimistolla 2 kk – "Olin avuksi työkavereille"

Eksoten kotihoidossa työskentelevä Pia Nuora on aloittanut työpäivänsä seitsemältä aamulla ja puolilta päivin palannut kotikäyntien jälkeen toimistolle. Aamun aikana hän on avustanut asiakkaita hygieniassa, ravitsemuksessa ja lääkkeiden ottamisessa.

Nuora sai loppuvuodesta 2016 käsiinsä niin pahan ihottuman, että aiemmin hän olisi luultavimmin ollut kuukauden mittaisella sairauslomalla. Nyt hän pääsi kokeilemaan ensi kertaa korvaavaa työtä, jossa ei ollut lainkaan asiakaskontakteja.

– Järjestely kuulosti haasteelliselta, mutta minun kohdallani se olikin tosi mielekästä. Olin avuksi työkavereille ja pääsin paneutumaan esimerkiksi ravitsemuspuolen asioihin aivan eri tavalla kuin normaalin kenttätyön ohessa, Nuora kertaa.

Nuoran tilalle palkattiin sijainen, ja hän itse työskenteli kaksi kuukautta toimistolla Lappeenrannan Sammonkodissa.

Pia Nuora piti omaa kokemustaan korvaavasta työstä onnistuneena. Pasi Tapanainen / Yle

"En haluaisi kipsissä töihin"

Eksoten vahtimestarina työskentelevä Tuukka Nieminen oli korvaavassa työssään varastolla noin viikon. Korvaavassa työssäkin piti kävellä.

– Ehkä hieman liikaa, Nieminen arvioi toipumistaan.

Nieminen ja Nuora suhtautuvat molemmat kokemuksiinsa korvaavasta työstä positiivisesti, mutta toteavat, että jalka kipsattuna työnteko kuulostaisi aika erikoiselta.

Kipsi ei kuitenkaan estä töiden tekemistä. Korvaavaa työtä voi tehdä myös kipsattuna, tai yksi vaihtoehto on tehdä kotoa käsin etätyötä.

– Aivohalvaus, sydäninfarkti, akuutissa vaiheessa oleva syöpä... näin korvaavan työn ulkopuolelle jääviä sairauksia luettelee Eksoten työterveydestä vastaavan Etelä-Karjalan Työkunto Oy:n ylilääkäri Kirsti Hupli.